**Deziluzie**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din depărtare

am auzit,

rostită cu glas de dor,

înflăcărata-ţi chemare.

În glasul tău ce mă chema

cu disperare

tremura, ascunsă, dorinţa

de-a avea o alinare.

M-am împăcat în gând cu tine,

te-am iertat şi-am pornit

dând ascultare

glasului pe care

după ani şi ani l-am auzit.

Nimic nu mai conta pentru mine -

Tu m-ai chemat...

\*

În faţa ta,

stăpână-n taină a sufletului meu,

inima-mi nu mai asculta de mine

şi nu o puteam certa.

Îmi era prea greu,

căci te iubeam atunci

ca un adolescent,

dar tu,

actriţă plină de farmec şi talent,

erai pasivă

şi-ai plecat,

fără milă de iubirea mea naivă.

\*

Acum, doamnă,

când după lungul şir de ani

ne-am revăzut,

nu mai ai în faţă tânărul de-atunci.

Am crescut,

iar iubirea pentru tine

a crescut şi ea

odată cu mine.

Dar, ce păcat! Azi,

sărutările tale,

însoţite de false mângâieri -

multdoritele sărutări

ce-aşteptam suferind

să le primesc

ca pe nişte binecuvântări -

par corăbii în furtună

plutind pe-Oceanul Marilor Dureri.